Հայկ Մարության

Հայկ Հրաչյայի Մարության (հայտնի նաև Կարգին Հայկո մականվամբ, ), հայ դերասան, ռեժիսոր, կուսակցական-քաղաքական գործիչ, «Թավշյա հեղափոխության» առաջնորդներից, «Քաղաքացիական պայմանագիր» կուսակցության նախկին անդամ, Երևանի նախկին քաղաքապետ։ Հայտնի է «Կարգին հաղորդում», «Կարգին մուլտեր», «Կարգին սերիալ» և մի շարք այլ մանրապատումներից և ֆիլմերից։ ՈւՀԱ «Հայկական պրոյեկտ» խմբի նախկին անդամ։

Կենսագրություն  
Ծնվել է Երևանի Արաբկիր վարչական շրջանում։ 7 տարի սովորել է Երևանի №83 միջնակարգ դպրոցում, 8-10-րդ դասարանները՝ Անանիա Շիրակացու անվան ճեմարանում։ 1992 - 1997 թվականներին սովորել է Հայաստանի ազգային պոլիտեխնիկական համալսարանում։ 1995 - 2002 թվականներին խաղացել է պոլիտեխնիկական ինստիտուտի «Հայկական պրոյեկտ» ՈւՀԱ թիմում։ 1997-1998 թվականներին ծառայել է ազգային անվտանգության հատուկ մարտական ստորաբաժանումում։

Ընտանիք 
Ամուսնացած է ազգությամբ չեխ կնոջ՝ Իվայի հետ, որի հետ ծանոթացել է 2004 թվականին, երբ վերջինս որպես կամավոր աշխատում էր Սպիտակում՝ «Կարմիր խաչի» առաքելության ներքո։ Ունի չորս երեխա՝ Ալիսան, Արթուրը, Ադելը և Արմանը։

Դերասանական գործունեություն  
1996-2002 թվականներին աշխատել է «Շարմ» ընկերությունում որպես դերասան, սցենարիստ և հանդես է եկել «220 վոլտ», «Վայլուր», «Մեր բակը», «Մեր բակը 2», «Թույն կասետ», «Ուրիշ կասետ», «Բանդա», «Կոմերցիոն ներկայացում» ֆիլմերում և հաղորդումներում։ 2004 թվականի օգոստոսի 9–ին ընկերների հետ համատեղ հիմնել է «Կարգին ստուդիա» ընկերությունը, որտեղ աշխատել է որպես դերասան, սցենարիստ, ռեժիսոր և պրոդյուսեր, համատեղ ստեղծել է «Կարգին հաղորդում», «Կարգին մուլտեր», «Կարգին սերիալ», «7.5», «No Comment», «Ալաբալանիցա», «Ազիզյանները» նախագծերը։ Նաև մասնակցել է բոլոր նախագծերում որպես դերասան։ Հանդես է եկել բազմաթիվ հաղորդումներում և կինոնկարներում։

2012 թվականից հանդիսացել է «Շանթ» հեռուստաընկերության «Կանխիկ հումոր» հեռուստանախագծում որպես ժյուրիի անդամ։

2018 թ․ մայիսից սկսած` բուռն մասնակցություն է ունեցել Հայաստանում տեղի ունեցած «Իմ քայլը» շարժմանը։

2022-2023 թթ․ բեմ է վերադարձել նոր «Քաղաքապետը» մոնոներկայացմամբ։

Հասարակական ակտիվություն 
2013 թվականի ամռանը Երևանում սկսված հասարակական տրանսպորտի թանկացման դեմ ցույցերի ժամանակ Հայկ Մարությանը և իր ընկերներ իրենց մեքենաներով կանգառներում հասարակական տրանսպորտին սպասող քաղաքացիներին անվճար տեղափոխում էին Երևան քաղաքի տարբեր վայրեր։

Թավշյա հեղափոխություն 

2018 թվականին ակտիվորեն մասնակցել է Հայաստանում տեղի ունեցած հակակառավարական ցույցերին և իշխանափոխությանը, հանրահավաքների ժամանակ կանգնել է Նիկոլ Փաշինյանի կողքին և հանդես եկել ելույթներով։

Երևանի քաղաքապետ 
2018 թվականի իշխանափոխությունից հետո՝ նույն թվականի սեպտեմբերին, Երևանի քաղաքապետ Տարոն Մարգարյանի հրաժարականից հետո միացել է «Քաղաքացիական պայմանագիր» կուսակցությանը և «Իմ քայլը» դաշինքի կողմից առաջադրվել Երևանի ավագանու թեկնածու։ Սեպտեմբերի 23-ին տեղի ունեցած ընտրություններում դաշինքը հաղթել է՝ հավաքելով ընտրությանը մասնակցածների ձայների 81,06 %-ը, իսկ Հայկ Մարությանը դարձել է Երևանի քաղաքապետ։

2021 թվականի դեկտեմբերին ներկայացվում է անվստահություն քաղաքապետին, որի արդյունքում էլ նույն թվականի դեկտեմբերի 22–ին Հայկ Մարությանը հրաժարական է տալիս, և նրա պաշտոնը ստանձնում է Հրաչյա Սարգսյանը։

Ֆիլմագրություն

Ծանոթագրություններ

Արտաքին հղումներ 
 avproduction.am/Հայկ Մարության 
 facebook/hayk.marutyan
 ԿինոՊոիսկ
 IMDb

Հայ դերասաններ
Հայ կինոդերասաններ
Թատրոնի հայ դերասաններ
Երևանի քաղաքապետներ
Հայ հասարակական գործիչներ
Հայ ռեժիսորներ